Kalist, Peter, poslanec NR SR (2011-04-01):
Ďakujem pekne. Vážený pán predsedajúci, vážený pán predseda Národnej rady, pani predkladateľka, dámy a páni, pán spravodajca, uvedomujem si, že je piatok a aj osadenstvo v sále, takže sa budem skutočne snažiť byť maximálne stručný a chcem privítať návrh pani poslankyne Cibulkovej, ktorý zjednodušuje život mnohým občanom, zjednodušuje im to hlavne v odstraňovaní komplikovaného vypĺňania zdravotných odvodov, teda z ročného zúčtovania zdravotných odvodov, je to vec, v ktorej sa mnohí, v úvodzovkách, keď to tak prirovnám, „topia“, majú nechuť k vypĺňaniu najrozličnejších papierov. Takže pokiaľ to za nich urobí zdravotná poisťovňa, tak to môžme iba kvitovať. Ona, zdravotná poisťovňa tieto výpočty realizovala tak či tak, porovnávala ich s tým, čo občan odovzdal, a de facto, de facto tak sme robili prácu dvakrát. K samotným zdravotným odvodom. Zdravotné odvody sú solidárnou platbou, preto by bolo úplne teoreticky skutočne žiaduce, aby sa platili z akéhokoľvek príjmu. No problémom je len, že v súčasnom nastavení sa žiada aj nastavenie nejakého stropu alebo nastavenie nejakých rozumných pravidiel, ktoré, bohužiaľ, musím povedať a možno tým ženiem vodu na mlyn aj kolegom z opozície, niektoré časti spomínanej novely nespĺňali. Takže ja si dovolím podať pozmeňujúci k návrhu, teda pozmeňujúci návrh poslancov Národnej rady Slovenskej republiky Petra Kalista a Stanislava Fořta k návrhu poslankyne Národnej rady Slovenskej republiky Kataríny Cibulkovej na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov, ktorý prerokovávame ako tlač 226. Bod 1. V čl. II sa pred 1. bod vkladá nový bod 1, ktorý znie: 1. V § 10b ods. 1 písm. b) znie: „b) dosahovanie príjmu z podnikania a inej samostatnej zárobkovej činnosti podľa osobitného predpisu20) okrem príjmu z výkonu činnosti osobného asistenta21)“. Poznámka pod čiarou k odkazu 20) znie: „20)	§ 6 ods. 1 a 2 zákona č. 595/2003 Z. z. v znení neskorších predpisov.“ Ďalšie body sa primerane prečíslujú. 2. bod. Čl. II. V 11. bode sa v § 37 za odsek 2 vkladajú nové odseky 3 a 4, ktoré znejú: „(3) Na účely ročného zúčtovania poistného za rok 2011 sa zárobková činnosť podľa § 10b ods. 1 písm. b) podľa doterajšieho predpisu považuje za zárobkovú činnosť podľa § 10b ods. 1 písm. b) podľa tohto zákona. Zdravotná poisťovňa je povinná vykonať ročné zúčtovanie poistného za rok 2011 u fyzických osôb, ktoré platili z príjmu z prenájmu preddavky podľa doterajšieho predpisu. Ak je výsledkom takéhoto ročného zúčtovania preplatok, je zdravotná poisťovňa povinná tento preplatok vrátiť podľa § 19 ods. 16. (4) Fyzická osoba, ktorá sa do 30. apríla 2011 považovala za samostatne zárobkovo činnú osobu podľa doterajšieho predpisu a od 1. mája 2011 sa nepovažuje za samostatne zárobkovo činnú osobu podľa tohto zákona, je povinná splniť povinnosť podľa § 23 ods. 1 písm. b) do 31. mája 2011.“ Doterajší odsek 3 sa označuje ako odsek 5. Odôvodnenie: Z dôvodu nemožnosti zistiť, či osoba bude povinná na konci roka podávať daňové priznanie, napr. oslobodenia od dane do výšky 500 eur, je problematické platenie preddavkov na poistné v režime samostatne zárobkovo činnej osoby, preto sa ruší povinnosť platenia zdravotného poistenia z prenájmu. Tento krok sa do istej miery dá považovať za nesystémový nie pre samotnú svoju funkciu, ale preto, že tento krok deformuje tieto príjmy. Rovnako ako u vysokoškolských študentov do 30 rokov sa navrhuje, aby aj preddavky z titulu prenájmu zaplatené do 1. mája, to je predpokladaný dátum účinnosti tohto zákona, sa nepovažovali za príjmy, z ktorých je povinnosť platiť odvody na zdravotné poistenie. Už zaplatené preddavky sa v rámci ročného zúčtovania týmto osobám vrátia. Prechodným ustanovením sa osobám, ktoré majú príjmy z prenájmu, predlžuje lehota odhlásiť sa zo zdravotnej poisťovne na jeden mesiac, inak by boli povinní to tak urobiť do 8 dní. Tretí bod pozmeňujúceho návrhu. V čl. II sa za 2. bod vkladá nový bod 3, ktorý znie: 3. V § 17a ods. 4 v prvej vete sa slovo „ôsmich“ nahrádza číslom „15“. Ďalšie body sa primerane prečíslujú. To by bol pozmeňujúci návrh. Ja len také kratučké odôvodnenie: Týmto návrhom chceme zrušiť povinnosť platiť zdravotné odvody z príjmu z prenájmu, to sú bod č. 1 a 2. A bod č. 3 upravuje lehotu na podanie námietok, pokiaľ podľa novely nového právneho predpisu zdravotná poisťovňa pripraví alebo doručí občanovi výkaz nedoplatkov, tento občan by mal podľa súčasne navrhovanej verzie iba 8 dní na to, aby podal námietku voči zdravotnej poisťovni, toto ustanovenie to predlžuje na 15 dní. To je všetko, ďakujem veľmi pekne.